<classify> WASTAAFU wa Jeshi la Ulinzi la Wananchi Tanzania JWTZ, wamesema wana furaha kuwa wameliacha jeshi liko imara kwa lolote litakalokuja mbele. Wakizungumza kwa nyakati tofauti jana jijini Dar es Salaam katika hafl a ya kuwaaga, wastaafu hao waliwataka askari wanaobaki kuendelea kusimamia viapo vyao na kudumisha amani.Tukio la kuagwa majenerali hao lilifanyika kwenye Uwanja wa Jenerali Abdallah Twalipo uliopo Mgulani na kuhudhuriwa na Mkuu wa Majeshi ya Ulinzi, Jenerali Venance Mabeyo na Mnadhimu Mkuu, Luteli Jenerali Yakub Mohamed. Meja Jenerali mstaafu, Harrison Masebo alisema wao kama wastaafu, wameliacha jeshi hilo likiwa imara kupambana na jambo lolote litakalokuja mbele. Sisi tumestaafu, lakini tunashukuru tumeliacha jeshi likiwa imara kumbambana na jambo lolote mbele, alisema Meja Jenerali huyo mstaafu. Aliwataka askari wanaobaki, kuzingatia viapo vyao katika kutekeleza majukumu yao ya kila siku.Pia alisema wao pamoja na kwamba wamestaafu, watakuwa tayari kusaidia taifa watakapohitajika. Tuliapa kulinda katiba na sisi wastaafu ni askari tutaendelea kulinda Katiba na pia tuko tayari kwa majukumu mengine tutakayopewa, alisema. Brigedia Jenerali mstaafu Pendo Kamngwele alisema askari ili apate utumishi mzuri ni lazima awe na nidhamu kwa watu wote na pia katika kazi yake. Mwito wangu kwa askari wanaobaki wadumishe nidhamu wakati wote, vita kuu iwe ni nidhamu tu, alisema na kuvitaka vyombo vya ulinzi kufanya kazi kwa ushirikiano na kuheshimiana katika majukumu yao na kuheshimu watu.Kwa upande wake, Brigedia Jenerali mstaafu Honoratus Lyamba alisema amani ikidumishwa usalama utaendelea na watu watafanya kazi zao za kimaendeleo. Bila amani hakuna kitakachofanyika, raia wasiogope askari ni watu wa kawaida, washirikiane nao kuimarisha amani ya nchi yetu, alisema Brigedia Jenerali Lyamba. Wastaafu wengine ni Meja Jenerali Elias Athanas, Brigedia Jenerali Abbas Mnyani, Edward Mangole, Rajabu Hanti, George Mshamba na Yohana Mabongo. Wastaafu hao walikagua gwaride na baadaye kusukumwa kwa magari maalumu, kuelekea nje kuashiria mwisho wa utumishi wao ndani ya jeshi.  <topic>: kitaifa 